Trok rol 50 m by afgrond afDie vragmotor het sowat 50 m teen ŉ steil helling afgerol (Foto: Verskaf) ŉ Man is dood en ŉ ander ernstig beseer ná ŉ vragmotor Dinsdagoggend by ŉ afgrond in George’s Valley, Limpopo, afgerol het. Volgens Russel Meiring, woordvoerder van ER24, het die vragmotor sowat 50 m teen ŉ steil helling langs die George’s Valley-pad afgerol. “Twee mans was in die kajuit van die vragmotor vasgekeer,” bevestig Meiring. “Paramedici het die twee ondersoek. Een man het reeds aan sy beserings beswyk, terwyl die ander in ŉ kritieke toestand was. Hy het beserings aan sy bekken en been opgedoen.” Volgens Meiring het die plaaslike brandweer, wat ook op die toneel was, gespesialiseerde toerusting gebruik om die man uit die vragmotor te bevry. “Die man is per ambulans na die Letaba-staatshospitaal in Tzaneen gehaas vir verdere mediese behandeling.” Die omstandighede rakende die ongeluk word ondersoek.